Številka: 06102-51/2023/4

Datum: 27. 3. 2024

# ZAPISNIK

# o inšpekcijskem nadzoru nad izvajanjem Zakona o javnih financah in predpisov, ki urejajo poslovanje s sredstvi državnega proračuna ter Zakona o nujnih ukrepih za zagotovitev stabilnosti zdravstvenega sistema pri upravičencu

# ZDRAVSTVENI DOM TRBOVLJE, Rudarska cesta 12, 1420 Trbovlje

Inšpekcijski nadzor je bil opravljen na podlagi 102. do 104. člena Zakona o javnih financah (U. l. RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-10 in 76/23, v nadaljevanju: ZJF) in 6. odstavka 16. člena Zakona o nujnih ukrepih za zagotovitev stabilnosti zdravstvenega sistema (U. l. RS, št. 100/22, 141/22 - ZNUNBZ in 76/23, v nadaljevanju: ZNUZSZS) ter Zakona o splošnem upravnem postopku (U. l. RS, št. 24/6 – uradno prečiščeno besedilo, 105/6 – ZUS-1, 126/7, 65/8, 8/10, 82/13, 175/20 – ZIUOPDVE in 3/22 – ZDeb, v nadaljevanju: ZUP)

Zapisnik je sestavljen v skladu s 3. odstavkom 102. člena ZJF.

Inšpekcijski nadzor je opravila █, inšpektorica-višja svetnica Urada Republike Slovenije za nadzor proračuna (v nadaljevanju: UNP), št. izkaznice 0008.

Nadzor je bil opravljen s prekinitvami v obdobju od 5. 1. 2024 do 19. 3. 2024. V postopku inšpekcijskega nadzora je bil opravljen pregled dokumentacije, ki jo je Zdravstveni dom Trbovlje (ZD Trbovlje) poslal na podlagi poziva proračunske inšpektorice z dne 29. 11. 2023 in pregled dodatnih informacij ter podatkov, ki so bila posredovana po elektronski pošti. Seznanitev z zaključki pregleda je bila opravljena 14. in 18. 3. 2024 po elektronski pošti in v obliki telefonskega razgovora z vodjo Finančno računovodske službe ZD Trbovlje.

# I. Osnovni podatki o ZD Trbovlje

ZD Trbovlje opravlja skladno z Zakonom o zdravstvenem varstvu naslednje zdravstvene dejavnosti:

SPLOŠNO ZUNAJBOLNIŠNIČNO ZDRAVSTVENO DEJAVNOST kamor se uvrščajo:

* Osnovno zdravstveno varstvo odraslih skupaj z drugimi zdravstvenimi dejavnostmi, splošna ambulanta v socialnozdravstvenem zavodu (Dom starejših Franc Salamon Trbovlje in Dom starejših Prebold), center za preprečevanje in zdravljenje odvisnosti od prepovedanih drog, dispanzer za ženske, NMP, referat za zdravstveno vzgojo, klinična psihologija, dispanzer medicine dela prometa in športa
* zdravstveno varstvo otrok in mladine (ambulante otroško šolskega dispanzerja, razvojna ambulanta s centrom za zgodnjo obravnavo otrok s posebnimi potrebami, klinični psiholog)
* patronažo in nego na domu (patronažna služba in nega na domu),

SPECIALISTIČNO ZUNAJBOLNIŠNIČNO ZDRAVSTVENO DEJAVNOST kamor se uvrščajo:

* specialistične ambulante kot so: dermatologija, okulistika, otorinolaringologija in psihiatrija,

ZOBOZDRAVSTVENO DEJAVNOST kamor se uvrščajo:

* zobozdravstveno varstvo za odrasle in zobotehnični laboratorij (zobozdravstvene ambulante za odrasle, zobni rentgen, zobotehnični laboratorij),
* zobozdravstveno varstvo za otroke (zobozdravstvene ambulante za mladino, ortodontija),

REŠEVALNE PREVOZE, kjer gre za nudenje:

* ne nujnih reševalnih prevozov s spremljevalcem,
* sanitetnih prevozov na/z dialize ter
* ostalih sanitetnih prevozov bolnikov,

STORITVE DIAGNOSTIČNEGA LABORATORIJA

CENTER ZA DUŠEVNO ZDRAVJE OTROK IN MLADOSTNIKOV in

CENTER ZA DUŠEVNO ZDRAVJE ODRASLIH.

Zavod ima za izvajanje programa zdravstvenih storitev vsako leto sklenjeno pogodbo z Zavodom za zdravstveno zavarovanje Slovenije (v nadaljevanju ZZZS) in sicer za leto 2022 na podlagi Splošnega dogovora, za leto 2023 pa na podlagi Uredbe o programih storitev obveznega zdravstvenega zavarovanja, zmogljivostih, in obsegu sredstev za leto 2023 (U. l. RS, št. 8/23, 52/23, 111/23). V pogodbi je določen letni obseg zdravstvenih storitev po dejavnostih, ki ga mora zavod realizirati za plačilo programa.

Skladno s Statutom javnega zavoda Zdravstveni dom Trbovlje so organi zavoda svet zavoda, direktor, strokovni svet in strokovni vodja. Direktor ZD Trbovlje je od 1.9. 2017 dalje █, strokovni vodja pa █.

# II. Predmet inšpekcijskega nadzora

Opravljen je bil nadzor nad poslovanjem v ZD Trbovlje in porabo:

* sredstev, prejetih iz državnega proračuna in
* dodatkov iz naslova 16. člena Zakona o nujnih ukrepih za zagotovitev stabilnosti zdravstvenega sistema - ZNUZSZS

Obdobje nadzora sta leti 2022 in 2023

Razlog za uvedbo postopka je redni inšpekcijski nadzor po Letnem načrtu dela za leto 2023.

Znesek nadziranih sredstev je bil v višini 14.386.542,11 EUR, od tega se 115.236,23 EUR nanaša na zahtevke do ZZZS, ki jih je ZD Trbovlje izdal v skladu s 16. členom ZNUZSZS, ostalo so državna proračunska sredstva, ki so jih izplačevali neposredni uporabniki državnega proračuna iz svojih proračunskih postavk in ZZZS v skladu s pogodbenimi obveznostmi. Na podlagi 16. člena ZNUZSZS je ZD Trbovlje za leto 2022 izdal računov v skupni vrednosti 94.728,22 EUR, v letu 2023 pa je bilo izdanih računov v vrednosti 20.508,01 EUR.

# III. Materialno pravna ureditev nadziranega področja

* Zakon o javnih financah – ZJF,
* Zakon o izvrševanju proračunov Republike Slovenije za leti 2022 in 2023 – ZIPRS2223 (U. l. RS, št. 187/21, 206/21 – ZDUPŠOP, 129/22, 140/22 – ZSDH-1A in 150/22 – ZIPRS2324),
* Zakon o izvrševanju proračunov Republike Slovenije za leti 2023 in 2024 – ZIPRS2324 (U. l. RS, št. 150/22, 65/23, 76/23 – ZJF-I in 97/23
* Zakon o nujnih ukrepih za zagotovitev stabilnosti zdravstvenega sistema – ZNUZSZS,
* Uredba o določitvi višine dodatka za povečan obseg dela za posebne obremenitve in obsega dodatnega zdravstvenega kadra (U. l. RS, št. 132/22; velja od 15. oktobra 2022 in se uporablja do 30. novembra 2022),
* Uredba o določitvi višine dodatka za povečan obseg dela za posebne obremenitve in dodatka za zaposlitev dodatnega zdravstvenega kadra (U. l. RS, št. 142/22 in 146/22; uporablja se od 1. decembra 2022),
* Navodilo o spremljanju in poročanju o obsegu izvajanja zdravstvenih storitev nad rednim obsegom programa zdravstvene dejavnosti št. 0070-195/2022/3 in
* Navodilo o beleženju in obračunavanju zdravstvenih storitev in izdanih materialov št.: 0072-3/2023-DI/2.

# IV. Postopki dela v inšpekcijskem nadzoru

Opravljen je bil nadzor nad poslovanjem in namensko porabo proračunskih sredstev na podlagi 102. do 104. člena ZJF in nadzor nad dodatki iz naslova 16. člena ZNUZSZS na podlagi 6. odstavka 16. člena ZNUZSZS.

Proračunska inšpektorica je v inšpekcijskem postopku preverila:

* obstoj pravnih podlag za izplačila sredstev državnega proračuna,
* pravilnost obračunov in potrjevanje izplačanih sredstev na podlagi verodostojnih knjigovodskih listin (določa 54. člen ZJF) in
* izvajanje nadzora po 2. točki prvega odstavka 71. člena ZJF, ki določa da pristojna ministrstva zagotavljajo izvajanje javnih služb in dejavnosti javnega interesa v javnih zavodih tudi z nadzorom nad poslovanjem pravnih oseb.

# V. Opis stanja in ugotovitev

# 1. Prejeta sredstva iz proračuna RS

# 1. 2. Pravna osnova

Na podlagi 102. do 104. člena ZJF je bil opravljen nadzor nad porabo sredstev proračuna RS, ki jih je prejel ZD Trbovlje v letih 2022 in 2023 (do konca novembra).

Preverjeno je bilo upoštevanje 54.člena ZJF, ki med drugim določa, da mora imeti vsak izdatek za podlago verodostojno knjigovodsko listino s katero se izkazuje obveznost za plačilo, in da morata biti pravni temelj in višina obveznosti, ki izhaja iz verodostojne knjigovodske listine pred izplačilom preverjena. Ustrezna knjigovodska listina izkazuje tudi namen porabe sredstev, ki jo določa 2. člen ZJF.

# 2. 2. Ugotovitve na podlagi pregleda prejete dokumentacije

Neposredni uporabniki proračuna RS so v letih 2022 in do konca novembra 2023 ZD Trbovlje nakazali 342.293,52 EUR državnih proračunskih sredstev (vir: Kartica dobaviteljev iz Direktorata za javno računovodstvo MF in izpis ZD Trbovlje).

**Preglednica prejetih proračunskih sredstev v ZD Trbovlje v letih 2022 in 2023 (do 30. 11):**

|  |  |  |  |
| --- | --- | --- | --- |
| **Proračunski uporabnik**  | **Leto 2022** | **Leto 2023** | **SKUPAJ EUR** |
| Urad Vlade RS za oskrbo in integracijo migrantov | 1.083,39 | 2.021,25 | 3.104,64 |
| Ministrstvo za zdravje - MZ | 50.196,11 | 41.430,73 | 91,626,84 |
| Okrožno sodišče v Ljubljani | 249,73 | 31,35 | 281,08 |
| Okrožno sodišče v Celju |  | 52,94 | 52,94 |
| UE Trbovlje |  | 98,31 | 98,31 |
| Ministrstvo za obrambo, Uprava RS za zaščito in reševanje | 156,67 |  | 156,67 |
| Ministrstvo za notranje zadeve | 25.825,98 | 272,70 | 26.098,68 |
| **SKUPAJ:** | 77.511,88 | 43.907,28 | **121.419,16** |

**Opomba:** preglednica se razlikuje z izpisom iz MF, kjer je upoštevan finančni tok, ZD Trbovlje pa ima izkazane vknjižbe po evidenčnem načelu; največje razlike so pri izkazu prilivov MZ v letu 2022 zaradi knjiženja računov iz leta 2021, ki so bili plačani v letu 2022 (izpis MF za leto 2022 izkazuje 100.634,76 EUR odlivov, ZD Trbovlje ima izkazane prilive v višini 50.196,11 EUR). Pristojna iz ZD Trbovlje je podala dodatno obrazložitev, da ima ZD Trbovlje poknjižene račune v letu 2021, ki je leto izdaje računov, medtem, ko ima MF odlive izkazane v izpisu za leto 2022.

Proračunski uporabniki so sredstva nakazali iz svojih proračunskih postavk. Največ sredstev je nakazalo MZ iz različnih proračunskih postavk. V letu 2022 je bila večina sredstev nakazanih zaradi epidemije COVID-19. Sredstva so bila porabljena za testiranje, cepljenje, dodatek za neposredno delo s pacienti s COVID-19, za začasno prerazporeditev in za sofinanciranje nabave medicinske opreme COVID-19. Poleg tega pa še za mrliško pregledne storitve, za specializacijo iz družinske medicine in za ne nujne prevoze pacientov. Pregledan je bil račun št. 220320137 v višini 20.728,04 EUR in datumom zapadlosti 21. 5. 2022. Na računu so stroški razdeljeni na strošek ekipe za prevoz pacientov v višini 19.829,04 EUR in 899,00 EUR za varovalno opremo in dezinfekcijo. Gre za stroške prevoza pacientov v času Covida od 1.1. 2022 do 31. 3. 2022.

Pristojni v ZD Trbovlje so pojasnili in razčlenili tudi prilive iz ZZZS v letih 2022 in 2023 do konca novembra. Za leto 2022 je ZZZS nakazal 7.677.636,66 EUR, od tega je bilo 94.728,22 EUR izplačanih na podlagi 16. člena ZNUZSZS. Ostala sredstva so bila izplačana po pogodbah za različne namene.

Za leto 2023 (do konca novembra) je imel ZZZS obveznosti do ZD Trbovlje v višini 6.587.486,29 EUR, od tega 20.508,01 EUR na podlagi zahtevkov za dodatke za zaposlene po 16. členu ZNUZSZS.

**Na podlagi izbranega vzorca ni bilo ugotovljenih nepravilnosti pri pregledu nakazil iz proračuna RS za določene namene**.

# 2. Dodatek za povečan obseg dela za posebne obremenitve

# 2. 1. Pravna osnova

ZNUZSZS je bil sprejet zaradi odprave organizacijskih slabosti zdravstvenega sistema in nedopustno dolgih čakalnih dob, nastalih zaradi preprečevanja in obvladovanja nalezljive bolezni COVID-19, ter z namenom zagotoviti zadostne zmogljivosti (kader, oprema, prostor) za zagotovitev stabilnosti zdravstvenega sistema na način, da je prebivalstvu Republike Slovenije zagotovljena enakopravna, primerna, kakovostna in varna zdravstvena obravnava. Z ZNUZSZS se poleg poseganja v zakonodajo na področju zdravja določajo tudi začasni ukrepi na področju čakalnih dob in poklicev v zdravstveni dejavnosti. Med začasna ukrepa spadata plačilo zdravstvenih storitev po realizaciji (15. člen ZNUZSZS) in posebne določbe za poklice v zdravstveni dejavnosti opredeljene v 16. členu ZNUZSZS. Zakon je bil objavljen v Ur. l. RS, št. 100/22 dne 25. 7. 2022. 15. in 16. člen ZNUZSZS sta se začela uporabljati 1. 9. 2022 (določa 24. člen ZNUZSZS), ukrepi pa veljajo do 31. 12. 2023.

Predmet nadzora so bila določila 16. člena ZNUZSZS:

16. člen je v 1. alineji 1. odstavka določil, da se zaradi namena zagotovitve stabilnega delovanja zdravstvene dejavnosti na primarni ravni in večje dostopnost do zdravstvenih storitev za poklice v zdravstveni dejavnosti določi dodatek za povečan obseg dela za posebne obremenitve zaradi pomanjkanja zdravstvenega kadra in posledično večjega obsega dela. Sredstva za izvajanje ukrepa so bila zagotovljena v proračunu RS, uveljavljal pa jih je lahko le izvajalec, ki je imel usklajene, popolne in ažurirane podatke v Evidenci gibanja zdravstvenih delavcev in mreža zdravstvenih zavodov, ki jo upravlja Nacionalni inštitut za javno zdravje. Izvajalci pridobivajo sredstva neposredno na podlagi zahtevka, ki ga vložijo na podlagi tega zakona in predpisov, izdanih na podlagi 3. odstavka 16. člena ZNUZSZS.

Zdravstvenim delavcem in zdravstvenim sodelavcem, ki so zaposleni v ambulantah pri izvajalcih zdravstvene dejavnosti v mreži javne zdravstvene službe na primarni ravni zdravstvene dejavnosti, pripada dodatek za povečan obseg dela za posebne obremenitve zaradi pomanjkanja zdravstvenega kadra in posledično večjega obsega dela v višini do 2.000 EUR mesečno, za polni delovni čas sorazmerno glede na obseg programa zdravstvene dejavnosti in glede na stopnjo pomanjkanja posameznega poklica v zdravstveni dejavnosti. Višino dodatka za povečan obseg dela za posebne obremenitve, upoštevajoč število opredeljenih pacientov in opravljenih zdravstvenih storitev, podrobnejša merila za posamezni poklic v zdravstveni dejavnosti, način vlaganja zahtevkov, poročanje in obvezna dokazila ter roke za vložitev zahtevkov določi vlada.

5. odstavek 16. člena ZNUZSZS je med drugim določil, da se dodatek za povečan obseg dela za posebne obremenitve izključuje z dodatkom za delovno uspešnost iz naslova povečanega obsega dela ali drugo možnostjo nagrajevanja za opravljene storitve iz prejšnjega člena, ki določa plačilo zdravstvenih storitev po realizaciji.

6. odstavek 16. člena je določil, da nadzor nad izvajanjem ukrepa iz prve alineje prvega odstavka 16. člena ZNUZSZS (poleg tretje alineje prvega odstavka 16. člena) izvajajo inšpektorji za plače v javnem sektorju v skladu z zakonom, ki ureja sistem plač v javnem sektorju, ki v primeru ugotovljenih nepravilnosti izrečejo ukrep za odpravo nepravilnosti. Nadzor nad izvajanjem ukrepov iz prve in tretje alineje prvega odstavka 16. člena ZNUZSZS pa opravlja tudi inšpekcija, pristojna za nadzor proračuna RS.

7. odstavek 16. člena ZNUZSZS je določil, da mora zdravstveni delavec oziroma zdravstveni sodelavec sredstva prejeta iz naslova dodatka za povečan obseg dela za posebne obremenitve v celoti ali delno vrniti, če se v nadzoru ugotovi, da so bila pridobljena neutemeljeno oziroma, če prejemnik ne poroča v skladu s predpisom, izdanim na podlagi tretjega odstavka tega člena.

Na podlagi tretjega odstavka 16. člena ZNUZSZS je Vlada RS za ureditev dodatka za povečan obseg dela za posebne obremenitve sprejela izvedbeni predpis, ki opredeljuje natančnejša merila za določanje višine dodatkov in določa način ter roke za vlaganje zahtevkov izvajalcev na primarni ravni zdravstva za izplačila iz proračuna RS. **Uredbo o določitvi višine dodatka za povečan obseg dela za posebne obremenitv**e in dodatka za zaposlitev dodatnega zdravstvenega kadra (uredba), je bila objavljena v Uradnem listu RS 142/22 dne 11. 11. 2022 (spremembe 146/22) in se je začela uporabljati 1. 12. 2022. Predhodno je veljala uredba objavljena v Uradnem listu RS št. 132/22. Uredba velja za zdravstvene delavce in zdravstvene sodelavce, ki so zaposleni pri izvajalcih zdravstvene dejavnosti v mreži javne zdravstvene službe na primarni ravni v ambulantah:

* družinske oziroma splošne medicine (ADM),
* otroškega in šolskega dispanzerja (OŠD),
* v dispanzerjih za ženske (DŽ) in
* v zobozdravstvenih ambulantah (AZOB).

Zdravstvenemu delavcu pripada dodatek za povečan obseg dela za posebne obremenitve na podlagi meril iz uredbe, glede na:

* preseganje glavarinskih količnikov oziroma točk,
* preseganje količnikov iz obiskov in
* sorazmerno z dejansko prisotnostjo in z delom zdravstvenega delavca v ambulanti.

Višina dodatka se za posameznega zdravstvenega delavca ob upoštevanju meril iz te uredbe določi glede na:

* število opredeljenih pacientov na tim, kar v ADM in OŠD predstavlja število glavarinskih količnikov na tim, v DŽ število glavarinskih količnikov iz opredeljenih in nosečnic na tim, v AZOB pa število točk,
* obseg priznanega zdravstvenega kadra, kot izhaja iz standarda iz dogovora o programih storitev obveznega zdravstvenega zavarovanja za posamezno ambulanto in
* število opravljenih zdravstvenih storitev na tim.

Pogoj za izplačilo tega dodatka je, da je v obdobju pred njegovim izplačilom dosežen sorazmerni del načrtovane realizacije programa ZZZS.

V skladu s 5. členom uredbe (U. l. RS. št. 142/22) je višino dodatka ob upoštevanju meril s sklepom določil izvajalec, pri čemer se z javnim uslužbencem, ki je tak dodatek prejel za zdravstvene storitve, ki so upoštevane pri obračunu dodatka, ne sme skleniti podjemna ali druga civilnopravna pogodba.

6. člen uredbe (U. l. RS. št. 142/22) določa način in roke vlaganja zahtevkov za dodatek za povečan obseg dela za posebne obremenitve, in sicer izvajalec najkasneje do 10. v mesecu za predpretekli mesec posreduje ZZZS zahtevek za izplačilo dodatka za povečan obseg dela za posebne obremenitve prek UJP-net v elektronski obliki. Iz zahtevka morata biti razvidni skupna višina izplačanih dodatkov in končna višina zahtevka za izplačilo sredstev iz proračuna RS. ZZZS vloži zbirni zahtevek za izplačilo sredstev iz proračuna RS pri ministrstvu, pristojnem za zdravje (MZ) do zadnjega dne v mesecu za predpretekli mesec. MZ izvrši izplačilo zahtevka v 15 dneh od njegovega prejema. ZZZS izvede povračilo stroškov izvajalcu v 15 dneh od prejema sredstev iz proračuna RS. Izvajalec zadnji zahtevek posreduje ZZZS v šestih mesecih po prenehanju veljavnosti pravne podlage, na podlagi katere je zagotovljeno financiranje dodatkov. Zahtevek, prejet po navedenem datumu, se zavrne.

10. člen uredbe (U. l. RS. št. 142/22) nadalje določa mesečno poročanje izvajalcev oziroma prejemnikov sredstev. Iz poročila morajo biti v primeru izplačil za povečan obseg dela za posebne obremenitve razvidni ime in priimek zaposlenega, podatki o delovnem mestu, vrsti in višini izplačanega dodata ter izpolnjevanje meril iz uredbe.

V skladu z 11. členom uredbe (U. l. RS. št. 142/22) je za pravilnost izdanih zahtevkov za izplačilo dodatka za povečan obseg dela za posebne obremenitve in za spremljanje realizacije programa ZZZS odgovoren izvajalec.

# 2. 2. Ugotovitve na podlagi pregleda dokumentacije in pojasnil vodje finančno

#  računovodske službe ZD Trbovlje ter pristojne na MZ:

Proračunska inšpektorica je v inšpekcijskem nadzoru preverila:

1. ustreznost izplačil glede na navedeno pravno podlago in
2. izvajanje nadzora po 2. točki prvega odstavka 71. člena ZJF, ki določa da pristojna ministrstva zagotavljajo izvajanje javnih služb in dejavnosti javnega interesa v javnih zavodih tudi z nadzorom nad poslovanjem pravnih oseb.

# a) Ustreznost izplačil glede na pravno podlago in navodila MZ

ZD Trbovlje je na podlagi poziva proračunske inšpektorice posredoval vso dokumentacijo, ki izkazuje upravičenost izplačil za povečan obseg dela za posebne obremenitve, in sicer izdane zahtevke in poročila, ki so jih v skladu s 6. in 10. členom uredbe posredovali ZZZS in MZ. Ostalih dodatkov, ki jih ravno tako določa 16. člen ZNUZSZS (za zaposlitev dodatnega zdravstvenega kadra in za posebne pogoje dela na območjih občin z nižjo razvitostjo) niso izplačevali.

ZD Trbovlje je za leto 2022 izdal štiri zahtevke (račune):

1. št. 220920173 z dne 12. 12. 2022, vrednost 33.453,83 EUR, zapadlost 11. 1. 2023,
2. št. 221020158 z dne 12. 12. 2022, vrednost 33.876,88 EUR, zapadlost 11. 1. 2023,
3. št. 221120141 z dne 4. 1. 2023, vrednost 25.934,37 EUR, zapadlost 3. 2. 2023 in
4. št. 221220125 z dne 21. 2. 2023, vrednost 1.463,14 EUR, zapadlost 23. 3. 2023

Prvi zahtevek se nanaša na proračunska sredstva za dodatek za povečan obseg dela za posebne obremenitve (dodatek POD-PO) za mesec september, drugi za mesec oktober, tretji za mesec november in četrti za mesec december 2022.

ZD Trbovlje je za leto 2023 izdal sledeče zahtevke:

1. št. 230120141 z dne 10. 3. 2023, vrednost 1.190,36 EUR, zapadlost 9. 4. 2023,
2. št. 230320126 z dne 13. 4. 2023, vrednost 1.755,18, EUR, zapadlost 13. 5. 2023,
3. št. 230420133 z dne 16. 6. 2023, vrednost 5.298,02 EUR, zapadlost 16. 7. 2023,
4. št. 230820114 z dne 12. 10. 2023, vrednost 1.403,11 EUR, zapadlost 11. 11. 2023,
5. št. 230920145 z dne 15. 11. 2023, vrednost 8.551,04 EUR, zapadlost 15. 12. 2023,
6. št. 231020153 z dne 15. 12. 2023, vrednost 2.310,30 EUR, zapadlost 14. 1. 2024 in
7. št. 231120146 z dne 11. 1. 2024, vrednost 8.799,52 EUR, zapadlost 10. 2 2024 (ni upoštevan v seštevku izdanih računov za leto 2023 - nanaša se na storitve meseca novembra 2023, vendar je bil izdan leta 2024 in zapade v letu 2024.).

V ZD Trbovlje so pripravili pregled ambulant in zaposlenih, ki so bili v letih 2022 in 2023 upravičeni do dodatkov na podlagi 16. člena ZNUZSZS:

|  |  |  |  |  |
| --- | --- | --- | --- | --- |
| **ADM** | **ŠTEVILO AMBULANT** | **ŠTEVILO ZAPOSLENIH-ZDR.DELAVCI** | **SKUPNO ŠTEVILO ZAPOSLENIH** | **ŠTEVILO ZAPOSLENIH-ZDRAVSTVENI SODELAVCI** |
| **LETO 2022** |  |  |  |  |
| september | 8 | 17 | 185 | 2 |
| oktober | 7 | 16 | 183 | 2 |
| november | 7 | 17 | 184 | 1 |
| december | 6 | 16 | 184 | 1 |
| **LETO 2023** |  |  |  |  |
| Januar | 7 | 18 | 185 | 1 |
| februar | 7 | 17 | 189 | 1 |
| marec | 7 | 18 | 189 |  |
| april | 6 | 16 | 188 |  |
| maj | 6 | 16 | 188 |  |
| junij | 7 | 17 | 190 |  |
| julij | 6 | 14 | 192 |  |
| avgust | 6 | 17 | 191 |  |
| september | 7 | 18 | 197 |  |
| oktober | 7 | 16 | 196 |  |
| november | 7 | 19 | 197 |  |

|  |  |  |  |  |
| --- | --- | --- | --- | --- |
| **OŠD** | **ŠTEVILO AMBULANT** | **ŠTEVILO ZAPOSLENIH** | **SKUPNO ŠTEVILO ZAPOSLENIH** | **ŠTEVILO ZAPOSLENIH-ZDRAVSTVENI SODELAVCI** |
| **LETO 2022** |  |  |  |  |
| september | 2 | 7 | 185 |  |
| oktober | 2 | 7 | 183 |  |
| november | 1 | 7 | 184 |  |
| december | 2 | 9 | 184 |  |
| **LETO 2023** |  |  |  |  |
| januar | 1 | 7 | 185 |  |
| februar | 1 | 7 | 189 |  |
| marec | 1 | 7 | 189 |  |
| april | 1 | 6 | 188 |  |
| maj | 1 | 4 | 188 |  |
| junij | 0 | 0 | 190 |  |
| julij | 1 | 4 | 192 |  |
| avgust | 2 | 7 | 191 |  |
| september | 2 | 6 | 197 |  |
| oktober | 1 | 6 | 196 |  |
| november | 1 | 6 | 197 |  |

|  |  |  |  |  |
| --- | --- | --- | --- | --- |
| **AZOB** | **ŠTEVILO AMBULANT** | **ŠTEVILO ZAPOSLENIH** | **SKUPNO ŠTEVILO ZAPOSLENIH** | **ŠTEVILO ZAPOSLENIH-ZDRAVSTVENI SODELAVCI** |
| **LETO 2022** |  |  |  |  |
| september | 8 | 17 | 185 |  |
| oktober | 7 | 14 | 183 |  |
| november | 5 | 11 | 184 |  |
| december | 2 | 4 | 184 |  |
| **LETO 2023** |  |  |  |  |
| januar | 7 | 15 | 185 |  |
| februar | 4 | 9 | 189 |  |
| marec | 6 | 12 | 189 |  |
| april | 5 | 10 | 188 |  |
| maj | 8 | 16 | 188 |  |
| junij | 6 | 15 | 190 |  |
| julij | 3 | 6 | 192 |  |
| avgust | 3 | 6 | 191 |  |
| september | 8 | 16 | 197 |  |
| oktober | 6 | 12 | 196 |  |
| november | 8 | 16 | 197 |  |

Mesečna poročila v obliki tabel o dodatku za POD-PO so izpolnjena v skladu z Navodili za izpolnjevanje obrazca Poročanje o dodatku za povečan obseg dela za posebne obremenitve v letu 2022, ki jih je pripravilo MZ-Direktorat za zdravstveno ekonomiko in vsebujejo vse zahtevane podatke. V stolpcih 13 (Preseganje količnikov skupaj), 14 (Dodatek za POD-PO- bruto) in 15 (Končna vrednost dodatka skupaj s prispevki) se vrednosti izračunajo samodejno glede na predhodno vnesene podatke. Pri izračunu je potrebno upoštevati, da ZNUZSZS določa maksimalno višino dodatka mesečno za polni delovni čas, ki je 2.000,00 EUR. Če posamezni delavci (večinoma se to nanaša na zdravnike) presegajo ta limit, se jim izplača dodatek v višini 2.000,00 EUR bruto. Izvajalcem pripada na izračunane vrednosti dodatkov za posamezne delavce še 16,1 % povečanje izplačanih zneskov zaradi obveznih prispevkov (drugi bruto).

Za leto 2022 je bilo obračunanih dodatkov za POD-PO v skupni višini 114.793,24 EUR (vključeni prispevki), računov pa je bilo izstavljenih za 94.728,22 EUR.

Proračunska inšpektorica je opravila primerjavo med izpolnjenimi tabelami-poročili in zahtevki, ki jih je ZD Trbovlje posredoval na ZZZS. Za tri mesece leta 2022 (september, oktober in november) je bilo izstavljenih računov v skupni vrednosti 93.265,08 EUR. Skupni znesek obračunanih dodatkov za POD-PO za vse ambulante v treh mesecih leta 2022 pa je znašal 94.818,22 EUR oziroma je bil obračun dodatkov dejansko višji za 1.553,14 EUR od izstavljenih računov ZD Trbovlje. Vodja Finančno računovodske službe je razliko pojasnila z napačno nastavljeno formulo v excelu, ki ni zajela obračuna ene zdravnice v OŠD meseca novembra. V ZD Trbovlje so kot razlog napake (nižji zahtevek kot je bil dejanski obračun dodatkov) navedli veliko število tabel, ki jih MZ večkrat popravljalo, in sicer so od meseca septembra, ko se je začelo izplačevati dodatke POD-PO do meseca novembra 2022 prejeli in izpolnili 4 verzije tabel.

Za izplačilo dodatkov POD-PO je bil za december 2022 izdan račun v znesku 1.463,14 EUR. Iz poročil o dodatku za POD-PO je razvidno, da je bilo v tem mesecu po ambulantah in posameznikom izplačanih 19.975,02 EUR dodatkov za POD-PO. Razlika je v višini 18.511,88 EUR. Razlog je v spremenjenih navodilih za posredovanje računov za izplačilo dodatkov za POD-PO, ki jih je ZZZS dne 13. 1. 2023 posredoval zdravstvenim zavodom.

Z okrožnico dne 13. 1. 2023 je ZZZS dopolnil svojo predhodno okrožnico in navodila z dne 10. 11. 2022. V novih navodilih je ZZZS navedel, da se za izplačilo dodatkov iz prve alineje prvega odstavka 16. člena ZNUZSZS (dodatki za POD-PO) sredstva zagotavljajo iz sredstev, pridobljenih na podlagi izvajanja storitev povečanega obsega programa, in sicer v višini, ki se nanaša na kalkulativni element plač in drugih prejemkov v skladu s predpisi, kolektivnimi pogodbami in drugimi splošnimi akti, razliko pa zagotovi proračun RS. Vrednost sredstev, pridobljenih na podlagi izvajanja storitev povečanega obsega programa, bo ZZZS do konca meseca za pretekli mesec objavil na svoji spletni strani. Zaradi navedene spremembe se spremeni način poročanja izvajalcev, in sicer mora biti iz računa razvidna skupna višina izplačanih dodatkov, izračunanih v tabeli MZ, in končna višina za izplačilo sredstev iz proračuna RS (priložena vzorčna tabela-Priloge 1). Izvajalec pa mora računu priložiti razčlenjene vrednosti po posameznih dejavnostih (priložen vzorec računa-Priloga 2). Izvajalec je moral račun za izplačilo dodatka za POD-PO poslati izključno v obliki eRačuna preko Uprave RS za javna plačila (UJP) in ne preko zavodove aplikacije Izdatki.

Na podlagi nove okrožnice ZZZS je ZD Trbovlje na spletni strani ZZZS mesečno preverjal višino pripadajočih sredstev. Podatek iz tabele ZZZS in podatke iz tabel MZ (izračun dodatkov za POD-PO) so nato vnesli v tabelo razčlenjenih vrednosti. Če so bila izračunana sredstva v tabeli ZZZS iz posamezne dejavnosti višja od izračuna v poročilih/tabelah MZ, se račun ni izstavil. Če pa so bila sredstva prejeta s strani ZZZS manjša, je ZD Trbovlje izstavil e-račun.

V letu 2023 je bilo izstavljenih računov do ZZZS v skupni višini 29.307,53 EUR, dejansko pa je bilo obračunanih dodatkov za POD-PO v višini 312.265,96 UR (upoštevani dodatki za POD-PO do vključno novembra).

Razlog je enak kot je navedeno predhodno, in sicer odgovorni v ZD Trbovlje na spletni strani ZZZS preveri pripadajoča sredstva in obračuna ter izstavi zahtevek samo za manjkajoča sredstva.

Proračunska inšpektorica je preverila izvajanje določila 5. odstavka 16 člena ZNUZSZS, ki izključuje dodatek za povečan obseg dela za posebne obremenitve z dodatkom za delovno uspešnost iz naslova povečanega obsega dela ali drugo možnostjo nagrajevanja za opravljene storitve iz 15. člena ZNUZSZS (določa plačilo zdravstvenih storitev po realizaciji).

Direktor ZD Trbovlje je v zvezi z izplačilom dodatkov za povečan obseg dela poslal obrazložitev razloga za izplačila teh dodatkov posameznim zaposlenim v letih 2022 in 2023 in odgovore Združenja zdravstvenih zavodov na vprašanja povezana s 15. in 16. členom ZNUZSZS.

Povzetek pojasnil:

Leto 2022

V AZOB za mladino je v letu 2022 (od septembra do novembra) 6 zdravstvenih delavcev, od tega 3 zobozdravniki prejelo dodatek za povečan obseg dela, ker imajo zobne ambulante priznanega 1,2 tima s strani ZZZS: Pri dodatku za POD-PO so v ZD Trbovlje upoštevali izračun samo za 1 tim. Zaposleni so za delež 0,2 prejeli dodatek za povečan obseg dela. Za 0,2 tima imajo s strani ZZZS priznan povečan ordinacijski čas. ZD Trbovlje je pri tem upošteval razlago Združenja zdravstvenih zavodov, ki je v takih primerih mnenja, da je nagrajevanje zaposlenih za dodatno delo mogoče iz enega in drugega vira.

V AZOB za odrasle sta dodatek za povečan obseg dela prejeli dve zdravstveni delavki, od tega ena zobozdravnica. Dodatek je bil izplačan zaradi preseganja plana protetike v dveh mesecih, zaradi česar je ZD Trbovlje prejel dodatne prihodke s strani prostovoljnih zavarovalnic.

V OŠD je dodatek za povečan obseg dela (november, december) prejela ena zdravnica, ker je nadomeščala odsotne zdravnice in obravnavala paciente vseh priznanih timov s strani ZZZS. Dodatek je prejela samo za preseganje storitev iz obiskov in ne za preseganje glavarinskih količnikov. Če bi bili vsi obravnavani pacienti opredeljeni na to zdravnico, bi prejela bistveno višji dodatek za POD-PO. Zdravnike se tako stimulira, ker bi drugače pacienti ostali brez zdravniške obravnave.

Leto 2023

V AZOB za mladino je dodatek za povečan obseg dela v različnih razdobjih prejelo 8 zdravstvenih delavcev, od tega 4 zobozdravniki. Razlaga je enaka kot predhodno, da imajo zobozdravstvene ambulante priznanega 1,2 tima s strani ZZZS. Pri dodatku za POD-PO so v ZD Trbovlje upoštevali točke samo za en tim. Za delež 0,2 na tim so zaposleni zato dobili dodatek za povečan obseg dela, ki so ga opravili v povečanem ordinacijskem času.

V AZOB za odrasle sta dodatek prejeli dve zdravstveni delavki za en mesec, od tega ena zobozdravnica. Zobna asistentka je poleg svojega dela opravljala drugo vrsto dela (sodelovanje pri inventuri). Zobozdravnica pa je nadomeščala odsotne sodelavke in gre za dodatno delo pri organizaciji službe in komunikaciji z zunanjimi izvajalci.

V ADM je dodatek v različnih obdobjih prejelo 11 zdravstvenih delavcev, od tega 5 zdravnikov. Iz obrazložitve direktorja ZD Trbovlje je razbrati, da gre v dveh primerih za drugo vrsto dela, za nadomeščanje v ambulanti kjer ni bilo nosilca in se zato dodatek za POD-PO tudi ni izplačeval, za delo v drugem socialno varstvenem zavodu (pozitivno mnenje Združenja zdravstvenih zavodov), za nadomeščanje v drugi ambulanti zaradi odsotnosti sodelavke, kjer se dodatek za POD-PO ni izplačal in za dodatno povečanje dela v timih 3 in 7 kjer zdravnici pokrivata večji obseg programa kot je delež njune zaposlitve in za kolikor sta dobili dodatek POD-PO (zaposleni so bili v teh dveh timih prikrajšani pri izplačilu nagrad, ker bi, v kolikor bi pokrivali enak obseg programa, kot je delež zaposlitve nosilca ambulante, bil dodatek bistveno večji).

V OŠD so dodatek za povečan obseg dela dobile tri zdravstvene delavke, od tega dve zdravnici. Ena medicinska sestra je poleg svojega dela sodelovala tudi pri inventuri. Dve zdravnici sta za en mesec prejeli dodatek za povečan obseg dela zaradi nadomeščanja odsotnih zdravnikov in obravnave pacientov vseh priznanih timov s strani ZZZS. Gre za stimuliranje za obravnavo pacientov, ki bi drugače ostali brez obravnav.

Zaposleni niso sklenili podjemnih pogodb, kar je v skladu z določilom Uredbe o določitvi višine dodatka za povečan obseg dela za posebne obremenitve in dodatka za zaposlitev dodatnega zdravstvenega kadra, ki določa, da se z zdravniki, ki prejmejo dodatek POD-PO za zdravstvene storitve, ki so upoštevane pri obračunu dodatka ne sme skleniti podjemna ali druga civilnopravna pogodba.

# b) Izvajanje nadzora po 2. točki prvega odstavka 71. člena ZJF

Proračunska inšpektorica je preverila izvajanje nadzora s strani MZ po 2. točki prvega odstavka 71. člena ZJF, ki določa da pristojna ministrstva zagotavljajo izvajanje javnih služb in dejavnosti javnega interesa v javnih zavodih tudi z nadzorom nad poslovanjem pravnih oseb.

MZ je določilo protokol za preverjanje zahtevkov za izplačilo dodatkov za povečan obseg dela v okviru zbirnega računa ZZZS, in sicer so po metodologiji vzorčenja pregledali 10 % računov izvajalcev. Če bi bilo 60 % zahtevkov napačnih, bi se vzorec povečal na 20%. Zahtevke so pregledovali po korakih. Najprej so preverili zahtevke/račune, posredovane na ZZZS z izračunanimi vrednostmi na mesečnem poročilu o dodatku za povečan obseg dela po ambulantah in timih. Nato so preverili število glavarinskih količnikov na tim in obseg tima na zadnji dan v mesecu za mesec poročanja. Zadnji korak je bil preverjanje mesečnega dodatka za povečan obseg dela, ki ne sme presegati 2.000,00 EUR. V primeru, da zahtevek ni izpolnjeval določene kriterije po protokolu, je bil zavrnjen.

V protokolu preverjanja je navedeno, da MZ števila količnikov iz obiskov in števila točk za posamezno dejavnost ni preverjalo, ker ZZZS objavlja podatek na nivoju zavoda, obračun dodatka pa je narejen na nivoju tima.

Proračunska inšpektorica se je med nadzorom seznanila z izvedeno kontrolo s strani MZ nad zbirnima računoma ZZZS z dne 23. 11. 2022 in 16. 12. 2022. V prvo kontrolo so zajeli 3 račune javnih zdravstvenih zavodov od skupno 24 in 6 računov koncesionarjev od skupno 52 računov. Skupno so zavrnili 3 račune (en javni zdravstveni zavod in dva koncesionarja). Ugotovljen je bil preveč zaračunani dodatek v skupni višini 2.147,30 EUR.

Pri naslednji kontroli pa je MZ zajelo 6 računov javno zdravstvenih zavodov od skupno 59 in 34 računov koncesionarjev od skupno 331. Ugotovljene so bile napake pri 15 zasebnikih in dveh javnih zavodih. Zahtevki ZD Trbovlje niso bili zajeti v vzorec nadzora s strani MZ.

**Pri pregledu dokumentacije, ki jo je za potrebe inšpekcijskega nadzora posredoval ZD Trbovlje in ob upoštevanju dodatnih informacij s strani pristojne delavke MZ, vodje finančno računovodske službe v ZD Trbovlje ter direktorja ZD Trbovlje ni bilo ugotovljenih kršitev pravnih aktov, ki določajo višino dodatka za povečan obseg dela za posebne obremenitve v letih 2022 in 2023.**

# POVZETEK

Opravljen je bil nadzor nad poslovanjem in namensko porabo proračunskih sredstev na podlagi 102. do 104. člena Zakona o javnih financah (v nadaljevanju ZJF) in nadzor nad dodatki iz naslova 16. člena Zakona o nujnih ukrepih za zagotovitev stabilnosti zdravstvenega sistema (v nadaljevanju ZNUZSZS) na podlagi 6. odstavka 16. člena ZNUZSZS.

Proračunska inšpektorica je v inšpekcijskem postopku preverila:

* obstoj pravnih podlag za izplačila sredstev državnega proračuna,
* pravilnost obračunov in potrjevanje izplačanih sredstev na podlagi verodostojnih knjigovodskih listin (izvajanje ustreznih kontrol v skladu s 54. členom ZJF) in
* izvajanje nadzora po 2. točki prvega odstavka 71. člena ZJF, ki določa da pristojna ministrstva zagotavljajo izvajanje javnih služb in dejavnosti javnega interesa v javnih zavodih tudi z nadzorom nad poslovanjem pravnih oseb.

Razlog za uvedbo postopka je bil redni inšpekcijski nadzor po Letnem načrtu dela za leto 2023.

Znesek nadziranih sredstev je bil v višini 14.386.542,11 EUR, od tega se 115.236,23 EUR nanaša na zahtevke do ZZZS, ki jih je ZD Trbovlje izdal v skladu s 16. členom ZNUZSZS, ostalo so državna proračunska sredstva, ki so jih izplačevali neposredni uporabniki državnega proračuna iz svojih proračunskih postavk in ZZZS v skladu s pogodbenimi obveznostmi. Na podlagi 16. člena ZNUZSZS je ZD Trbovlje za leto 2022 izdal računov v skupni vrednosti 94.728,22 EUR, v letu 2023 pa je bilo izdanih računov v vrednosti 20.508,01 EUR.

# 1. Prejeta sredstva iz proračuna RS

Obveznosti neposrednih proračunskih uporabnikov do ZD Trbovlje so v letih 2022 in 2023 (do konca novembra) znašale **121.419,16 EUR** (vir: Kartica dobaviteljev iz Direktorata za javno računovodstvo in preglednica ZD Trbovlje). **115.236,23 EUR** pa znašajo sredstva proračuna RS na podlagi zahtevkov, izstavljenih v letih 2022 in 2023 do ZZZS za dodatke POD-PO – 16- člen ZNUZSZS.

Upoštevanje 54.člena ZJF, ki med drugim določa, da mora imeti vsak izdatek za podlago verodostojno knjigovodsko listino s katero se izkazuje obveznost za plačilo, in da morata biti pravni temelj in višina obveznosti pred izplačilom preverjena in s tem namen porabe sredstev, kot ga opredeljuje 2. člen ZJF je bilo preverjeno na podlagi naključno izbranega računa, ki ga je izplačalo MZ in na podlagi vseh računov, ki jih je ZD Trbovlje izstavil v letih 2022 in 2023 za izplačilo dodatkov POD-PO na podlagi 16. člena ZNUZSZS.

**Na podlagi pregledanih računov ni bilo ugotovljenih nepravilnosti pri pregledu nakazil iz proračuna RS za določene namene**.

# 2. Dodatek za povečan obseg dela za posebne obremenitve

Nadzirano je bilo izplačilo dodatka za povečan obseg dela za posebne obremenitve (dodatek POD-PO), ki je bil izplačan na podlagi 1. alineje 1. točke 16. člena Zakona o nujnih ukrepih za zagotovitev stabilnosti zdravstvenega sistema – ZNUZSZS.

ZD Trbovlje je bil v letih 2022 in do novembra 2023 upravičen do **115.236,23 EUR** iz PP 221207 – Dodatek za posebne obremenitve 3. odst. 16. člena ZNUZSZS. V ta namen je izdal 4 račune za leto 2022 in 6 računov za leto 2023, od tega je račun za mesec oktober 2023 zapadel v plačilo januarja 2024. Do dodatkov so bili upravičeni zaposleni v ambulantah družinske medicine (ADM), dispanzerjih za otroke in šolarje (OŠD) in v zobozdravstvenih ambulantah (AZOB). ZD Trbovlje je posredoval mesečne preglede prejemnikov po ambulantah.

Proračunska inšpektorica je v postopku nadzora preverila ustreznost izplačil in pravilnost kontrolnih podatkov oziroma ali so kontrolni podatki o izplačilih iz proračuna RS za namen dodatka POD-PO skladni z izdanimi zahtevki, ki jih je v ta namen na ZZZS naslovil ZD Trbovlje. Kontrolni podatki so izpolnjeni v skladu z navodili MZ, vendar z je bila za leto 2022 ugotovljena razlika med kontrolnimi podatki in zahtevki v višini 1.553,14 EUR, ki je nastala zaradi napake pri izračunu v ZD Trbovlje, ki v zahtevek za izplačilo ni zajel obračunanega in izplačanega dodatka za mesec november pri zdravnici OŠD.

Preverjeno je bilo tudi izvajanje določila 5. odstavka 16 člena ZNUZSZS, ki izključuje dodatek za povečan obseg dela za posebne obremenitve z dodatkom za delovno uspešnost iz naslova povečanega obsega dela ali drugo možnostjo nagrajevanja za opravljene storitve iz 15. člena ZNUZSZS (določa plačilo zdravstvenih storitev po realizaciji).

Direktor ZD Trbovlje je v zvezi z izplačilom dodatkov za povečan obseg dela poslal obrazložitev razloga za izplačila teh dodatkov posameznim zaposlenim v letih 2022 in 2023 in odgovore Združenja zdravstvenih zavodov na vprašanja povezana s 15. in 16. členom ZNUZSZS. Iz obrazložitev je razvidno število upravičenih delavcev v posameznih mesecih in razlog prejema dodatkov za povečan obseg dela. Proračunska inšpektorica na razlago direktorja, podprto z mnenji Združenja zdravstvenih zavodov nima pripomb.

Zaposleni tudi niso sklenili podjemnih pogodb, kar je v skladu z določilom Uredbe o določitvi višine dodatka za povečan obseg dela za posebne obremenitve in dodatka za zaposlitev dodatnega zdravstvenega kadra, ki določa, da se z zdravniki, ki prejmejo dodatek POD-PO za zdravstvene storitve, ki so upoštevane pri obračunu dodatka ne sme skleniti podjemna ali druga civilnopravna pogodba.

Pri preverjanju izvajanja nadzora nad izplačanimi sredstvi za namen dodatka POD-PO s strani MZ je bilo ugotovljeno, da izstavljeni zahtevki za izplačilo dodatka POD-PO niso bili zajeti v njihov vzorec za podrobnejši nadzor.

**Pri pregledu dokumentacije, ki jo je za potrebe inšpekcijskega nadzora posredoval ZD Trbovlje in ob upoštevanju dodatnih informacij s strani pristojne delavke MZ, vodje finančno računovodske službe v ZD Trbovlje ter direktorja ZD Trbovlje ni bilo ugotovljenih kršitev pravnih aktov, ki določajo višino dodatka za povečan obseg dela za posebne obremenitve v letih 2022 in 2023.**

**V skladu s 116 členom ZUP mora stranka povrnitev stroškov zahtevati do izdaje odločbe, sicer izgubi pravico do povrnitve stroškov.**

# POUK O PRAVNEM SREDSTVU:

Zoper ta zapisnik so dovoljene pripombe v roku 15 dni po vročitvi. Pripombe naslovite na Ministrstvo za finance RS, Urad Republike Slovenije za nadzor proračuna, Fajfarjeva 33, Ljubljana.

█

PRORAČUNSKA INŠPEKTORICA

inšpektorica višja svetnica

Vročiti:

- Zdravstveni dom Trbovlje, Rudarska cesta 12, 1420 Trbovlje – po ZUP